ແມ່ນກິດຈະກຳປະຈຳປີ ທີ່ຈັດຕັ້ງໂດຍສະມາຄົມຊາວຫວຽດນາມ ຢູ່ Morava ເໜືອ ແລະນະຄອນ Ostrava, ຍາມໃດກໍ່ໄດ້ຮັບຄວາມເອົາໃຈໃສ່ ແລະ ສະໜັບສະໜູນຈາກອຳນາດການປົກຄອງທ້ອງຖິ່ນ ເພື່ອຮັກສາປະເພນີວັດທະນະທຳຂອງຊາດ ໃນປະຊາຄົມຊາວຫວຽດນາມຢູ່ສາທາລະນະລັດເຊັກ ກໍ່ຄືເພີ່ມທະວີການແລກປ່ຽນ, ຊ່ວຍໃຫ້ເພື່ອນມິດເຊັກ ເຂົ້າໃຈຕື່ມກ່ຽວກັບວັດທະນະທຳຫວຽດນາມ, ປະກອບສ່ວນເພີ່ມທະວີການພົວພັນມິດຕະພາບລະຫວ່າງປະຊາຊົນສອງປະເທດ ຫວຽດນາມ - ເຊັກ.
ຕາມສຳນັກຂ່າວສານຫວຽດນາມຢູ່ສາທາລະນະລັດເຊັກແລ້ວ, ເຂົ້າຮ່ວມເຫດການດັ່ງກ່າວ ມີ ທ່ານ Leo Luzar ປະທານກຸ່ມຜູ້ແທນລັດຖະສະພາມິດຕະພາບເຊັກ-ຫວຽດນາມ, ທ່ານ Vit Slováček, ປະທານສະພາຊົນເຜົ່າບັນດາເຜົ່າສ່ວນໜ້ອຍຢູ່ພາກເໜືອ Morava, ທ່ານ Prazak Zbynek ຮອງເຈົ້າຄອງນະຄອນ Ostrava, ແລະ ເຈົ້າໜ້າທີ່ທ້ອງຖິ່ນຫຼາຍຄົນ.
ສ່ວນຝ່າຍຫວຽດນາມ, ມີ ທ່ານເອກອັກຄະລັດຖະທູດຫວຽດນາມ ປະຈຳສາທາລະນະລັດເຊັກ ຖ້າຍຊວນຢູ້ງ ພ້ອມດ້ວຍພັນລະຍາ, ຜູ້ຕາງໜ້າບັນດາອົງການຈັດຕັ້ງ ແລະ ສະມາຄົມຊາວຫວຽດນາມ, ພ້ອມກັບພໍ່ແມ່ ແລະ ລູກຫຼານຊາວຫວຽດນາມ ຈຳນວນຫຼວງຫຼາຍ ຢູ່ແຂວງ North Morava ແລະ Ostrava.
ກ່າວຄຳເຫັນຕາງໜ້າໃຫ້ອຳນາດການປົກຄອງທ້ອງຖິ່ນ, ທ່ານຮອງເຈົ້າຄອງນະຄອນ Ostrava Prazak Zbynek ໄດ້ສະແດງຄວາມດີໃຈ ທີ່ໄດ້ພ້ອມກັບອົງການເຈົ້າໜ້າທີ່ຂອງເຊັກ ເຂົ້າຮ່ວມການສະເຫຼີມສະຫຼອງງານບຸນໄຫວ້ພະຈັນ ປີ 2021 ຂອງປະຊາຄົມຫວຽດນາມ, ພ້ອມທັງເນັ້ນໜັກການຈັດຕັ້ງເຫດການໃນສະພາບການຂອງການແຜ່ລະບາດຂອງພະຍາດ COVID-19 ຢູ່ໃນສາທາລະນະລັດເຊັກ ໄດ້ຖືກຄວບຄຸມແລ້ວ ເຊິ່ງມີຄວາມໝາຍສໍາຄັນໃນການລະດົມ, ສົ່ງເສີມໃຫ້ຄົນລຸ້ນໜຸ່ມ ຫວຽດນາມ ຢູ່ໃນສາທາລະນະລັດເຊັກ ໃນການດໍາລົງຊີວິດ ແລະ ສຶກສາຮ່ຳຮຽນຢູ່ບ້ານເກີດເມືອງນອນແຫ່ງທີສອງຂອງເຂົາເຈົ້າ ເພື່ອປົກປັກຮັກສາປະເພນີວັດທະນະທໍາຂອງຊາດຫວຽດນາມ ແລະ ປະກອບສ່ວນເຂົ້າໃນການເສີມສ້າງມິດຕະພາບ ລະຫວ່າງປະຊາຊົນສອງຊາດ ຫວຽດນາມ ແລະ ສາທາລະນະລັດເຊັກ.
ທ່ານ Zbynek ຕີລາຄາສູງການເຊື່ອມໂຍງຂອງຄົນຫວຽດນາມລຸ້ນທີ 2 ແລະ ທີ 3 ຢູ່ສາທາລະນະລັດເຊັກ, ພິເສດແມ່ນບົນຈິດໃຈຕັ້ງໃຈຮ່ຳຮຽນ ແລະ ບັນລຸໄດ້ຜົນການຮຽນທີ່ສູງ, ສະແດງຄວາມເຊື່ອໝັ້ນວ່າ ປະຊາຄົມຊາວຫວຽດນາມ ຈະເຊື່ອມໂຍງເຂົ້າກັບສັງຄົມປະເທດປະຈຳຖິ່ນຫຼາຍກວ່າອີກ.
ບັນດາເຈົ້າໜ້າທີ່ຂອງເຊັກ ທີ່ເຂົ້າຮ່ວມເຫດການ ໄດ້ຕີລາຄາສູງຄວາມພະຍາຍາມຂອງປະຊາຄົມຊາວຫວຽດນາມ ໃນການເຊື່ອມໂຍງເຂົ້າກັບສັງຄົມປະເທດປະຈຳຖິ່ນນັບມື້ນັບດີຂຶ້ນກວ່າເກົ່າ ພ້ອມກັນນັ້ນ ກໍ່ໄດ້ຮັກສາ ແລະ ອະນຸລັກວັດທະນະທຳຂອງຊາດຫວຽດນາມ ນຳອີກ.
ທ່ານປະທານສະພາຊົນເຜົ່າສ່ວນໜ້ອຍ Morava ເໜືອ Vit Slováček ກ່າວວ່າ: “ພວກເຮົາຕີລາຄາສູງການເຊື່ອມໂຍງຂອງປະຊາຄົມຫວຽດນາມ, ໂດຍສະເພາະ ແມ່ນຄົນລຸ້ນໜຸ່ມ. ຂ້າພະເຈົ້າເຊື່ອວ່າ ໃນວິວັດການເຊື່ອມໂຍງຢູ່ບ້ານເກີດເມືອງນອນແຫ່ງທີສອງສາທາລະນະລັດເຊັກ, ພວກລູກຫຼານ ຈະຍັງຮັກສາປະເພນີວັດທະນະທຳຫວຽດນາມໄວ້ຕະຫຼອດໄປ”.
ທ່ານ Leo Luzar ປະທານກຸ່ມຜູ້ແທນລັດຖະສະພາມິດຕະພາບເຊັກ-ຫວຽດນາມ ແບ່ງປັນວ່າ: “ຜ່ານການເຂົ້າຮ່ວມໃນງານບຸນໄຫວ້ພະຈັນຂອງເພື່ອນມິດຫວຽດນາມ, ຂ້າພະເຈົ້າຮູ້ສຶກໄດ້ຮັບຄວາມສົນໃຈ ແລະ ເພີ່ມພູນຄູນສ້າງທີ່ເປັນໜ້ານັບຖືຈາກປະຊາຄົມຊາວຫວຽດນາມສຳລັບຄົນຮຸ່ນໜຸ່ມ. ຂ້າພະເຈົ້າຫວັງວ່າ ບັນດາຫຼານໆຈະຮັກສາຖະນຸຖະໝອມຄຸນຄ່ານີ້ ໃນຂະບວນການສຶກສາ ແລະ ເຊື່ອມໂຍງເຂົ້າກັບບ້ານເກີດເມືອງນອນແຫ່ງທີສອງຂອງເຂົາ, ສາທາລະນະລັດເຊັກ”.
ເນື່ອງໃນໂອກາດຈັກຕັ້ງລາຍການມ່ວນຊື່ນວັນບຸນໄຫວ້ພະຈັນປີ 2021, ສະມາຄົມຊາວຫວຽດນາມຢູ່ພາກເໜືອ Morava ແລະ ເຂດ Ostrava ໄດ້ມອບໃບຍ້ອງຍໍ ແລະ ຂອງຂວັນທີ່ມີຄວາມໝາຍໃຫ້ແກ່ເດັກນ້ອຍທີ່ມີຜົນການຮຽນສູງ ເພື່ອຊຸກຍູ້ ແລະ ສົ່ງເສີມຈິດໃຈມານະພະຍາຍາມເພື່ອສຶກສາຢ່າງບໍ່ຢຸດຢັ້ງ, ກາຍເປັນແບບຢ່າງຂອງການຮ່ຳຮຽນໃນຊຸມຊົນຂອງຊົນເຜົ່າສ່ວນໜ້ອຍຢູ່ສາທາລະນະລັດເຊັກ.
ຄຳຮຸ່ງ